

**HÁZIREND**

**META – DON BOSCO TECHNIKUM ÉS SZAKGIMNÁZIUM**

Hatályos: 2020. szeptember 1-jétől

A tanulói jogviszony keletkezése

Tanulói jogviszony a beiratkozás napján jön létre. A tanuló a tanulói jogviszonyával kapcsolatos jogait a beiratkozás napjától gyakorolhatja. A tanulói jogviszony létesítését követően jogosult oktatási igazolványra (diákigazolványra). Az oktatási igazolvány megigénylését követően annak megérkezéséig igazolásra (ideiglenes diákigazolványra) jogosult.

A tanulói jogviszony megszűnése

A tanulói jogviszony az alábbi esetekben szűnik meg:

* Ha a tanuló jelentkezik szakmai vizsgára, az utolsó évfolyam elvégzését követő első szakmai vizsgaidőszak utolsó napján.
* Ha a tanuló nem jelentkezik szakmai vizsgára, az utolsó évfolyam elvégzést igazoló bizonyítvány kiállításának napján. Ha a tanuló a 14. évfolyamon javító-, osztályozóvizsgát tesz, akkor jogviszonya a tárgyév augusztus 31-én szűnik meg.
* Ha a tanuló tanulmányainak folytatására egészségileg alkalmatlanná vált, és az iskolában nem folyik számára megfelelő szakképzés, vagy nem kíván továbbtanulni, illetve a továbbtanulásához szükséges feltételeknek nem felel meg.
* Ha a nem tanköteles korú tanuló írásban bejelenti, hogy kimarad, a bejelentés napján.
* Ha a tanulói jogviszonyt fizetési hátralék miatt az igazgató a tanuló eredménytelen felszólítása után megszünteti.
* Ha a tanuló az iskola kötelező foglalkozásairól a jogszabályban meghatározott időnél igazolatlanul többet mulaszt.
* Kizárás az iskolából a fegyelmi határozat jogerőre emelkedése napján.
* Ha a tanuló ugyanannak az évfolyamnak a tanulmányi követelményeit második alkalommal sem teljesítette, a tanítási év utolsó napján egyoldalú nyilatkozattal is megszüntethető.
* A tanév utolsó napján is megszüntethető egyoldalú nyilatkozattal annak a tanulónak a jogviszonya, aki a nappali tagozaton iskolarendszerű oktatásban a továbbiakban nem vehet részt.

A tanuló kötelességei

* Képességeinek megfelelően, rendszeres munkával és fegyelmezett magatartással tegyen eleget tanulmányi kötelezettségeinek, vegyen részt a kötelező órákon, foglalkozásokon, a szakmai gyakorlatokon.
* Tartsa meg az iskolai tanórai és tanórán kívüli foglalkozások rendjét, az iskola helyiségeinek, területének használati rendjét, a gyakorlati képzés rendjét, az iskola szabályainak előírásait.
* Működjön közre a tanítási órák előkészítésében és lezárásában, amennyiben oktatójának szüksége van rá.
* Kérésre segítsen az órát tartó tanárnak a szükséges eszközök előkészítésében, illetve az óra végén azok elpakolásában.
* A tanuló az iskolába értéktárgyait (pl. ékszer, telefon, laptop) csak a saját felelősségére hozhatja be. Az intézmény az értékekért, pénzért felelősséget nem vállal.
* A mobiltelefon használata a tanórákon tilos, kivéve, ha a tanár határozottan kéri annak használatát. A mobiltelefonokat az órán kikapcsolt állapotban kell tartani.
* A tanuló laptopja használatára köteles engedélyt kérni az érintett szaktanártól.
* Az intézményi rendezvényeken – függetlenül annak idejétől és helyétől – a jelen Házirendben leírt szabályok betartása kötelező.
* Személyes adatainak változását (pl. e-mail cím, telefonszám) írásban be kell jelentenie osztályfőnökének, továbbá a Tanulmányi Osztály munkatársának.
* Őrizze meg, illetve az előírásoknak megfelelően kezelje az iskola eszközeit, kímélje és óvja az iskola épületét, felszereléseit, berendezéseit.
* Az általa használt eszközöket rendeltetésszerűen használja, óvja azokat.
* A tantermekben, a demonstrációs termekben ételt és italt ne fogyasszon.
* Közvetlen környezetét (padját, munkapadját, termét) tartsa rendben, vigyázzon annak állapotára, tisztaságára, fordítson fokozott figyelmet az állagmegóvásra.
* Pontosan, a számlákon feltüntetett határidőn belül fizesse a regisztrációs-, szolgáltatási- és vizsgadíjat.
* Óvja saját és embertársai testi épségét, egészségét, sajátítsa el, alkalmazza az egészségét és biztonságát védő ismereteket.
* Baleset vagy egyéb rendkívüli esemény észlelésekor haladéktalanul értesítse az iskola valamelyik dolgozóját.
* Tartsa be a tűz-, munka-, egészség-, balesetvédelmi szabályokat.
* Az iskola vezetői, tanárai, alkalmazottai és tanulótársai emberi méltóságát és jogait tartsa tiszteletben.
* Tartsa meg a Szervezeti és Működési Szabályzatban és a Házirendben foglaltakat.
* Az iskolai ünnepségeken, vizsgákon, versenyeken alkalomhoz illő ruházatban jelenjen meg.
* Az iskola területén, továbbá minden iskolai szervezésben zajló programon - a helyszíntől függetlenül - alkohol vagy egyéb tudatmódosító szer (drog) hatása alatt lévő tanuló az iskolában, a gyakorlati helyeken, és egyéb iskolán kívüli programokon nem vehet részt. Az iskola területén szigorúan tilos a dohányzás.
* A tanuló az iskola épületén kívül szervezett eseményeken, szakmai gyakorlatokon is köteles betartani a Házirendben foglalt szabályokat.
* A tanuló magatartása, megjelenése, beszéde és viselkedése legyen méltó az intézmény írott és íratatlan szabályaihoz és normáihoz.
* Az órarend szerinti összes tanítási órán és gyakorlaton kötelező a részvétel.

A tanuló hiányzásai

* Ha a tanuló a tanítási óráról távol marad, a hiányzást követő első tanítási naptól számított 5 napon belül igazolnia kell a hiányzását az osztályfőnökénél.
* Ha a tanuló az óráról késik, a késést is igazolnia kell. Az igazolás benyújtásakor a késés elbírálásáért felelős osztályfőnök dönt abban a kérdésben, hogy a tanulónak felróható-e a késés oka. Amennyiben a tanuló nem igazolja a késést, az igazolatlannak minősül. A késő tanuló az óráról nem zárható ki. Ha a tanuló igazolatlan késéseinek időtartama eléri a 45 percet, a legutolsó késéskor zajló óráját igazolatlannak minősül.

A hiányzás igazolása

* Orvosi igazolás, amelyen az orvos pecsétje, aláírása, továbbá az egészségügyi intézmény hosszú bélyegzője szerepel.
* Hivatalos ügyben való távollétről szóló igazolás, amelyet adott szerv, hatóság állíthat ki (rendőrség, bíróság) pecséttel és aláírással ellátva.
* Nappali tagozatos nagykorú tanuló önmagának tanévenként mindösszesen 5 tanítási napot igazolhat féllévenként.
* Hivatalos munkahelyi igazolást pecséttel és aláírással ellátva csak esti tagozatos tanuló nyújthat be.
* Az igazolásokon javítás, módosítás, kiegészítés nem lehet.

A hiányzás következményei:

1. 10 igazolatlan óra után levél formájában a tanuló megkapja az első figyelmeztetést az igazolatlan hiányzásairól.

2. 20 igazolatlan óra után levél formájában a tanuló megkapja a második figyelmeztetést az igazolatlan hiányzásairól.

3. 30 igazolatlanul hiányzott óra esetén az iskola a tanulói jogviszonyt egyoldalúan megszünteti. Erről határozatban értesíti a nappali tagozaton tanuló diák szüleit, továbbá a tanulót is.

A tanuló jogai

* A tanuló legfontosabb egyéni jogai: a véleménynyilvánításhoz, a jogorvoslathoz való jog, a kérdéshez és az érdemi válaszhoz való jog, a nyilvánossághoz való fordulás joga, a teljes bizonyossághoz való jog, a tájékoztatáshoz való jog.
* A tanulóközösségeknek joguk van az iskolai életet érintő bármely kérdésben a szervezett véleménynyilvánításra.
* Az e-naplóba bekerülő érdemjegyeiről, hiányzásairól folyamatosan tájékozódhat. Tanulmányi ügyeivel kapcsolatosan osztályfőnökétől, tanáraitól, az iskola vezetőségétől és a Tanulmányi Osztály munkatársaitól kérhet és kaphat felvilágosítást, információt.
* Információkat kapjon, kapcsolatot tarthasson az intézmény dolgozóival, tanulótársaival.
* Bármilyen személyes, őt érintő ügyben segítséget, tájékoztatást kérjen tanáraitól, a Tanulmányi Osztály munkatársaitól, osztályfőnökétől és az iskola vezetőségétől.
* Hozzájusson a jogai gyakorlásához szükséges információkhoz, tájékoztassák a jogai gyakorlásához szükséges eljárásokról.
* Az emberi méltóság tiszteletben tartásával szabadon véleményt nyilvánítson minden kérdésről, az őt oktató szaktanár munkájáról, az iskola működéséről.
* Részt vegyen az intézmény tanulóinak szervezett rendezvényeken, igénybe vegye az iskola létesítményeit.
* Nemzeti, etnikai hovatartozását, vallási és világnézeti meggyőződését, valamint személyiségi jogait az iskola minden dolgozója köteles tiszteletben tartani.
* Étkezhessen a büfében és az étteremben.
* Az a tanuló, akinek szolgáltatási díj fizetési kötelezettsége van, indokolt esetben engedélyt kérhet és kaphat a fizetési kötelezettsége halasztására, a részletekben való fizetésre, illetve arra, hogy a költségek megfizetése alól részben vagy egészben mentesüljön.

A kérelmet szeptember 15-ig, illetve február 15-ig lehet benyújtani az igazgatónak, amelyhez csatolni kell a kedvezményre feljogosító iratok fénymásolatát.

A kérelemre a választ a tanulónak a beadástól számított 15 munkanapon belül meg kell kapnia.

A helyiségek, az iskolához tartozó területek, berendezési tárgyak használata

Az épület kamerával megfigyelt terület.

Az elméleti tanteremben a szaktanár engedélyével a szünetek idejére is bent maradhatnak a tanulók, amennyiben a következő tanórájuk is az adott tanteremben lesz. A szünet alatt minden bent tartózkodónak a terem tisztaságára ügyelnie, a berendezések épségére vigyáznia kell.

A számítástechnikai és demonstrációs termekbe a tanulók órakezdéskor a szaktanárral együtt mehetnek be. A termekben lévő eszközök, felszerelések, berendezések, számítógépek megóvása érdekében étel és ital fogyasztása tilos. Az ételeket és italokat a tanulók kötelesek a táskájukban tárolni. Cipővédő használata a demonstrációs termekben kötelező. A tantermek kulcsát minden esetben az ott órát tartó tanár veheti fel és adja fel.

A fegyelmi eljárás és a kártérítés

A tanuló kötelességszegése esetén fegyelmi eljárásnak van helye. A tanuló a fegyelmi eljárás alapján írásbeli határozattal fegyelmi büntetésben részesíthető. Az eljárási szabályokat jogszabály határozza meg.

Ha a tanuló az iskolában, a gyakorlati helyen, külső helyszínen, iskolai rendezvényeken jogellenesen kárt okoz, akkor a Polgári törvénykönyvben foglalt szabályok szerint kell helytállnia. Ha az igazgató által lefolytatott vizsgálat azt állapítja meg, hogy a kárt a tanuló okozta, azt meg kell térítenie. Amennyiben a kár megtérítésére vonatkozó felszólítás nem vezet eredményre, vagy a tanuló a károkozás tényét, mértékét nem ismeri el, az iskola igazgatója a tanuló ellen pert indíthat.

A tanulókat védő, óvó előírások

A tanév első tanítási óráján a tanulók tűz-, munka-, egészség-, és balesetvédelmi oktatásban részesülnek. Tűz,- vagy bombariadó esetén az iskola épületét mindenkinek el kell hagynia a kivonulási tervnek megfelelően. A bombariadó miatt elmaradt tanítási órákat pótolni kell.

Balesetet vagy egyéb rendkívüli eseményt az órát tartó tanárnak, vagy bármely más dolgozónak haladéktalanul jelenteni kell, aki a továbbiakban intézkedik. Amennyiben az intézményben a tanuló 3 napon túl gyógyuló sérülést okozó balesetet szenved, azt az eseményt bekövetkezte után ki kell vizsgálni.

A balesetről jegyzőkönyvet kell felvenni, melynek egy példányát a kivizsgálás befejezésekor, de legkésőbb a tárgyhót követő hónap 8. napjáig át kell adni a tanulónak. Minden tanulóbalesetet követően az intézménynek meg kell tennie a szükséges intézkedéseket a hasonló esetek megelőzésére.

Egyéb

Tanulószobai foglalkozásokat az intézmény nem szervez, kollégiumot nem működtet.

Az iskola nyitva tartása

Munkanapokon: 6:00–20:00 óráig

Tanórák rendje nappali tagozaton:

1. óra 8.00- 8.45

2. óra 8.55- 9.40

3. óra 9.50-10.35

4. óra 10.45-11.30

5. óra 11.40-12.25

6. óra 12.35-13.20

7. óra 13.30-14.15

8. óra 14.25-15.10

9. óra 15.20-16.05

10. óra 16.15-17.00

Tanórák rendje esti tagozaton:

 pénteken 16.00-19.30

 szombaton 8.30-15.30

• A Tanulmányi Osztály nyitvatartása

hétfő és szerda 9.00-12.00 és 13.00-15.00 13. évfolyamosoknak

kedd és csütörtök 9.00-12.00 és 13.00-15.00 14. évfolyamosoknak

szombaton 08:30 órától 12:00 óráig van hivatalos ügyintézés

Pénztár nyitva tartása: kedd 9.00-13.00

A Házirend szerves részét képezi a Tájékoztató, amelyet minden tanév elején iskolánk diákjaival megismertetünk.

Az iskola házirendjének betartása a META – Don Bosco Szakgimnázium minden tanulójának alapvető kötelessége. A házirendet az iskola nevelőtestülete fogadta el, a diákönkormányzat a véleményezési jogát gyakorolta, amit jelen aláírásukkal megerősítenek.

 Somogyi Zsuzsanna

 igazgató